ທະຫານປອມສະຫະລັດ ທີ່ອ້າງວ່າ ເຄີຍເຮັດວຽກຢູ່ລາວ ຖືກຈັບ
ນາຍ William Hillar ​ໄວ 66 ປີ ໄດ້ອ້າງວ່າ ລາວ​ເຄີຍເປັນທະຫານ​ໜ່ວຍ​ລົບພິ​ເສດ​ຂອງ​ສະຫະລັດ​ ທີ່ເຄີຍປະຈໍາການຢູ່ປະເທດ​ລາວ ​ແລະ​ອັຟກາ​ນີສຖານ.​
ຊາຍຄົນນຶ່ງທີ່ກ່າວອ້າງຢ່າງບໍ່ຖືກຕ້ອງວ່າ ລາວໄດ້ຮັບໃຊ້ກັບໜ່ວຍລົບພິເສດຂອງສະຫະລັດ ທີ່ລາວແລະອັຟການີສຖານ ໄດ້ຖືກສານແຫ່ງນຶ່ງໃນເມືອງ Baltimore ລັດ Maryland ໃນ ພາກຕາເວັນອອກຂອງສະຫະລັດ ຕັດສິນລົງໂທດໃຫ້ຈໍາຄຸກ 21 ເດືອນ ນາຍ William Hillar ໄວ 66 ປີ ໄດ້ຖືກສັ່ງໃນວັນອັງຄານວານນີ້ໃຫ້ຈ່າຍເງິນຄືນໃຫ້ແກ່ ອົງການຈັດຕັ້ງຕ່າງໆຈໍານວນ 170 ພັນໂດລາ ຮວມທັງກອງທັບສະຫະລັດແລະຕໍາຫລວດ FBI ທີ່ໄດ້ຈ່າຍເງິນໃຫ້ຜູ້ກ່ຽວສໍາລັບຄ່າກ່າວປາຖະກະຖາກ່ຽວກັບການຕໍ່ຕ້ານການກໍ່ການ ຮ້າຍແລະການປະຕິບັດງານຂັດຂວາງການຄ້າຢາເສບຕິດນັ້ນ ນາຍ Hillar ໄດ້ຍອມຮັບສາລະພາບຜິດໃນເອກະສານຂອງສານທີ່ວ່າ ລາວໄດ້ປອມໂຕເປັນ ອະດີດນາຍພັນເອກໜ່ວຍລົບພິເສດຫລືພວກງ່ອມຂຽວ ມາເປັນເວລາ 13 ປີທີ່ເຄີຍຮັບໃຊ້ຢູ່ ໃນລາວໃນລະຫວ່າງສົງຄາມຫວຽດນາມແລະໃຫ້ຄໍາແນະນໍາແກ່ພວກນັກລົບມຸສລິມອັຟກາ ນີສຖານທີ່ ຕໍ່ຕ້ານການຄອບຄອງຂອງອະດີດສະຫະພາບໂຊວຽດໃນຊຸມປີ 1980 ນັ້ນ ນອກນັ້ນນາຍ Hillar ຍັງກ່າວອ້າງວ່າ ລາວເຄີຍຮັບໃຊ້ຢູ່ໃນເຂດອາເມຣິກາກາງແລະໃນ ພາກຕາເວັນອອກກາງເຊ່ນກັນ ນາຍ Hillar ກ່າວອ້າງວ່າລາວເປັນນັກຊ່ຽວຊານດ້ານການຄ້າມະນຸດ ໂດຍກ່າວວ່າ ລູກ ສາວຂອງລາວຄົນນຶ່ງໄດ້ຖືກລັກຈັບໂຕໄປໃນເອເຊຍໄດ້ຖືກຂົ່ມຂືນຊໍາເລົາ ແລະຖືກທາລຸນ ກ່ອນທີ່ນາງຈະຖືກມີດແທງຕາຍນັ້ນ ຄວາມຈິງແລ້ວ ລູກສາວຂອງລາວຜູ້ນີ້ ຍັງມີຊີວິດຢູ່ ໃນປັດຈຸບັນ ເລື້ອງຂອງນາຍ Hillar ນີ້ໄດ້ຖືກເຜີຍແບອອກມາໂດຍອະດີດທະຫານໜ່ວຍລົບພິເສດແທ້ ທີ່ມີຄວາມສົງໄສ ແລະໄດ້ເລີ້ມກວດສອບເບິ່ງປະວັດຂອງນາຍ Hillar ກັບພວກອະດີດ ໜ່ວຍລົບພິເສດເບ້ຍບໍານານຄົນອື່ນໆ ພວກອົງການຕ່າງໆທີ່ໄດ້ຈ່າຍເງິນໃຫ້ລາວໄປກ່າວປາຖະກະຖາ ແມ່ນຮວມທັງບັນດາອົງ ການປະຕິບັດກົດໝາຍຕ່າງໆຈາກທົ່ວສະຫະລັດ